भारत में बिबिध स्तर पर सामाजिक-सांस्कृतिक आ राजनीतिक जिनगी जाती के पहिचान से परभावित बा। जाति के आधार पर कमतरी चाहे श्रेष्ठता के भावना, अपना जाति से भावनात्मक जुड़ाव आ एकरा चलते बिबिध निर्णय सभ पर पड़े वाला परभाव भारतीय समाज आ जिनगी के प्रमुख बिसेसता बा। जाति के आधार पर भेदभाव, जातिवाद, आ जाति बेवस्था के कारण होखे वाली कई किसिम के समस्या चिह्नित कइल गइल बाड़ी आ इनाहन के दूर करे खातिर कोसिस भारत के आजादी के आंदोलन के समय से चल रहल बा। जातीय बराबरी, कमजोर जाति सभ के मजबूत बनावे आ जातिवाद के भावना के दूर करे खातिर कोसिस सभ के लमहर इतिहास बा। जाति से जुड़ल मुद्दा सभ में जातिगत आरक्षण के बेवस्था सामाजिक-आर्थिक जीवन के एगो मुद्दा बाटे। राजनीतिक माहौल में जाति आ जाति के आधार पर वोटिंग आ जातिवादी राजनीति भारतीय राजनीति के एगो प्रमुख बिसेस्ता बाटे।